**Tumačenje logotipa IV. nacionalnog susreta hrvatskih katoličkih obitelji**

***Ludbreg, 21. i 22. svibnja 2022.***

Logotip IV. nacionalnoga susreta hrvatskih katoličkih obitelji osmislio je Ilija Skočibušić, a digitalno obradio Tomislav Hačko.

Na logotipu je naznačeno geslo susreta „Od koljena do koljena dobrota je Tvoja“, riječi Blažene Djevice Marije, kada pjeva hvalospjev *Veliča* (usp. *Lk* 1, 50). Nasuprot geslu naznačeno je mjesto i godina održavanja susreta: Ludbreg, 2022.

Logotipom dominira lik križa. Križ, koji predstavlja Krista raspetoga i uskrsnuloga, ujedno je znak prepoznavanja Kristovih učenika, ali i odrednica kako se učeništvo živi: „Hoće li tko za mnom, neka se odrekne samoga sebe, neka danomice uzima križ svoj i neka ide za mnom.“ (*Lk* 9, 23) Zlatna boja križa želi nam osvijestiti da zemaljsko putovanje dobiva svoju puninu u nebeskom zajedništvu. U križu se sabiru žrtva, predanje i ljubav, ali i radost, pobjeda i snaga. Raspeti Krist na križu, koji nas je otkupio svojom Krvlju, daje nam svjedočanstvo ljubavi. Prije odlaska na križ ostavlja zapovijed: „Ljubite jedni druge kao što ja vas ljubio.“ (*Iv* 13, 34) Primjerom služenja i predanja uvodi obitelji u tajnu istinskog zajedništva. Ljubav, posvjedočena na križu, postaje vatra koja okuplja snagom Krvi.

Pod križem se rađa nova Božja obitelj – Crkva. Svojoj Majci Isus povjerava učenika kojega je ljubio, a ljubljeni učenik prihvaća zaštitu Njegove Majke (usp. *Iv* 19, 26). U času smrti okupljenoj zajednici predaje svoga Duha. Raspetom tijelu pristupa vojnik koji mu kopljem probode bok, iz kojeg poteče krv i voda (usp. *Iv* 19, 34). Njegova prolivena Krv nosi snagu novoga života. Članovi Njegove Obitelji nanovo se rađaju iz vode i Duha i, hraneći se s euharistijskog stola, pridružuju zajedništvu Kristove Krvi.

Prikazana kaplja krvi usmjerava nas na Kristovu krv – krv nevinoga i neokaljanoga Jaganjca (usp. *1 Pt* 1, 19) koja se tijekom šest stoljeća štuje u ludbreškom svetištu. Naime, u Ludbregu se čuva relikvija euharistijskog čuda iz 1411. godine, kada je svećenik slavio svetu misu i posumnjao u Kristovu stvarnu prisutnost u Euharistiji. Ludbreško svetište upućuje poziv obiteljima da svoj život crpe na gozbi Jaganjčevoj – u Euharistiji.

„Ja sam Put“ (*Iv* 14, 6) – „Uzak put vodi u Život“ (*Mt* 7, 14). Isus sebe nudi za put svakoj obitelji. Središnji put na logotipu završava likom raspetog i proslavljenog Krista. Bog je do*putovao* k ljudima po Isusu, koji se istovremeno daje ljudima za *put* k Bogu. U tom životnom putovanju nitko nije prepušten sebi, stavljen je na *put* drugima.

Na logotipu su prikazane tri generacije članova obitelji. U prvom su planu baka i djed – starije osobe – njima se daje posebna pažnja na ovom Susretu. Od njih baštinimo iskustvo, mudrost, proživljenost vjere, snagu čuvanja obiteljskog ognjišta. Bake i djedovi okupljaju, ohrabruju u izazovima života, oslonac su duhom, a sve više trebaju tjelesni oslonac i pomoć djece i unuka. Oni svoju djecu i unuke prate na putu života, raduju se njihovim uspjesima i promatraju ih kako rastu i stvaraju svoje životne priče. U njima vide plodove svoje molitve i rada, odricanja i darivanja. U djeci i unucima otkrivaju znakove Božjeg blagoslova. Otac i majka povezuju starije i mlađe generacije. Muškarac i žena, združeni bračnim savezom, gnijezdo su i temelj svake obitelji. Njihova vjernost, skladnost odnosa i zagledanost u Krista pretaču se u put po kojem se radost ljubavi prenosi s koljena na koljeno, na kojem se može doživjeti Božja dobrota. Na krštenju djece roditelji preuzimaju zadaću da odgajaju svoju djecu u vjeri, da im budu svjedoci vjere.

Logotip prikazuje troje djece i poziva na otvorenost životu. Susret obitelji, koji nas poziva na molitvu i brigu za bake, djedove i starije osobe, događa se u zahtjevom trenutku – kada svjedočimo smanjenju broja rođenih. Pozvani smo u djeci promatrati blagoslov – koljena na koja ćemo prenijeti Božje darove. Dok se jedno dijete drži ruku majke i oca, drugo dvoje radosno trči ususret Kristovoj ljubavi. „Pustite dječicu neka dolaze k meni jer takvih je Kraljevstvo Božje“ (usp. *Mk* 10, 14). Djecu, srca otvorenih Bogu, Isus stavlja za primjer svojim učenicima.

Svi su članovi obitelji prikazani likovima u toploj smeđoj boji. Toplo ozračje obitelji njeguje se skromnošću i jednostavnošću, samozatajnim darivanjem i nesebičnim opraštanjem.

Svaka obitelj ima svoj put. Putuje mjestima, vremenima. S koljena na koljeno putuju vrednote, navike, običaji, obrasci ponašanja. Od koljena do koljena prenosi se iskustvo Božje dobrote. Svatko u obitelji ima svoje poslanje, darovan je drugomu kao suputnik i tako se uključuje na put Isusovih učenika – na put prema punini vječnog života.